जनगणना सूची से नाम गायब, नहीं मिल रहा योजनाओं का फायदा
डाबरिया के 400 परिवारों का नही हो सका सर्वे
भास्कर संवाददाता | खरगोन
शहर से 5 किमी दूर स्थित डाबरिया फालिया के करीब 400 परिवार शासन की योजना से वंचित होकर मुलभूत सुविधाओं को तरस रहे है। ग्रामीणों का आरोप है कि सामाजिक आर्थिक व जाति के आधार पर हुए सर्वे में उनके नाम नहीं जोड़े गए है। इससे उन्हें न तो पीएम आवास का लाभ मिला, न ही इंदिरा आवास योजना के तहत कुटीरें। सभी ने मंगलवार को एडीएम शीलेंद्रसिंह से शिकायत की। ग्रामीणों के मुताबिक ग्राम पंचायत राजपुरा के डाबरिया फालिया क्षेत्र में सालों से रह रहे है। अधिकांश अजा और अजजा वर्ग के मजदूरपेशा लोग है। वर्ष 2011-12 में शासन की ओर से कराए गए सामाजिक आर्थिक एवं जाति के आधार पर जनगणना कार्य में उनका नाम दर्ज नहीं किया गया, इसके चलते उन्हें योजनाओं का लाभ नहीं मिल पा रहा है। क्षेत्रवासियों ने एडीएम से सर्वे सूची में नाम दर्ज कराने की मांग की। झिरन्या की पंचायत मांडवी के किसानों ने पशु शेड एवं कपिलधारा कूप अधूरे होने के बाद भी कार्य पूर्ण बताकर राशि आहरण करने की शिकायत की। नहारसिंग, अमरसिंह, चंदरसिंग आदि ने बताया कहीं खुदाई के बाद काम बंद कर दिया गया तो कहीं शुरू ही नही किया। इंदिरा आवास योजना के की किस्त नहीं मिलने से आवास अधूरे है। जांच कर दोषियों के खिलाफ कार्रवाई की मांग की है।
कसरावद की मुकुंदपुरा पंचायत के ग्राम लेंडीपुरा स्थित सार्थक नगर के रहवासियों ने कॉलोनाईजर की वादाखिलाफी की शिकायत कलेक्टर से की। रहवासी बीएल डोडवे ने बताया 17 साल पहले महेश्वर के निलेश द्वारकादास महाजन व गोपाल सराफ ने मूलभूत सुविधाओं के झूठे सपने दिखाकर प्लॉट व मकान बेचे। लेकिन अब तक कोई सुविधाएं नहीं दी। लाइट, सड़कें, पेयजल टंकी भी नहीं है। एडीएम ने कॉलोनाइजर को विकास कार्य कराने को कहा है।
बामखल में राजस्व की जमीन पर पूर्व सरपंच कमल यादव के अतिक्रमण कर लेने की शिकायत हुई। रमेश यादव, पवन यादव, नरेंद यादव, मनोज यादव ने बताया ग्रामसभा में प्रस्ताव पारित हुआ, फिर भी कार्रवाई नहीं हुई।
hin_Deva hin_Deva mag_Deva hin_Deva hin_Deva hin_Deva